Þýskur sagnfræðistúdent við Háskóla Íslands finnst myrtur í einni af byggingum skólans . Þegar lögmaðurinn Þóra Guðmundsdóttir fer ofan í málið fyrir hönd fjölskyldu hans kemur ýmislegt óvænt í ljós . Stúdentinn hafði verið að bera saman galdrafárið á Íslandi á 17. öld og hliðstæðu þess á meginlandi Evrópu . Þóra kemst brátt að því að hann hafði lifað skrautlegu lífi og áður en hún veit af hefur hún sogast inn í veröld sem hún vissi ekki að væri til . Úr Þriðja tákninu : Ekki fór á milli mála að öskrið barst frá skrifstofum sagnfræðiskorar . Tryggvi tók sprettinn og konurnar fylgdu fast á hæla honum . Hann slengdi upp eldvarnardyrunum inn á skrifstofuganginn og snarstansaði - við það rákust konurnar hver á fætur annarri aftan á hann . Hann starði fram fyrir sig . Það var hvorki bókaskápurinn á gólfinu , né skorarformaðurinn á fjórum fótum ofan á bókahrúgunni á ganginum sem hélt Tryggva líkt og í leiðslu . Við honum blasti lík sem lá þar fyrir innan og skagaði hálft út úr lítilli prentarakompu . Tryggvi fann hvernig maginn fór á hvolf . Hvað í ósköpunum voru þessir leppar fyrir augunum ? Var búið að teikna eitthvað á bringuna ? Og tungan - hvað var að henni ? Konurnar litu yfir öxlina á Tryggva og hann fann hvernig þær toguðu í skyrtuna hans . Hann reyndi að losa sig en án árangurs . Skorarformaðurinn teygði fram hendurnar eftir hjálp . Maðurinn virtist algjörlega viti sínu fjær af hræðslu og hélt annarri hendinni í hjartastað öskugrár í framan . Því næst valt hann til hliðar . Tryggvi stóðst freistinguna að grípa um konurnar og hlaupa út . Hann steig eitt skref áfram og konurnar reyndu af enn meiri ákafa að koma honum í burtu en hann hristi þær af sér . Hann færði sig nær Gunnari sem virtist vera að reyna að segja Tryggva eitthvað . Hann fékk lítinn botn í samhengislaust umlið sem rann upp úr manninum . Þó skildist honum að líkið - þetta hlaut að vera lík , enginn lifandi maður leit svona út - hefði hrunið ofan á Gunnar þegar hann opnaði dyrnar að prentarakompunni . Augu Tryggva leituðu ósjálfrátt niður á þessar hræðilegu líkamsleifar . Drottinn minn dýri . Svartir lepparnir yfir augunum voru alls engir leppar .